Hier's 2017 se woord
JY LEES NOU Hier's 2017 se woord
En die woord van die jaar? Fake news. Die Collins-woordeboek het dit gister aangewys en sal in hul volgende bygewerkte uitgawe verskyn, lees meer hier.
Wat is fopnuus?
Elkeen met 'n selfoon is deesdae 'n joernalis. Maar wat as feite nie toegelaat word om met 'n sappige storie in te meng nie? Die een gehoor van die piesangs wat met MIV besmet is? Mos die handewerk van die "bose" dokter wat die virus oorspronklik geskep het. En dis nou op ons winkelrakke! Snert, ja, tog het baie mense dit op sosiale media gedeel. Die vals gerug oor aartsbiskop Desmond Tutu se dood was moeiliker om as sodanig te eien. Hy was pas uit die hospitaal en baie siek.
Dis 'n ou slimstreek in die gesondheidsveld. "Verloor drie kilogram binne drie uur met ons ongelooflike wonderwerkpil!"; "Sit die fut terug in jou liefdeslewe met ons onverbeterlike oer-Indiaanse liefdesdoepa!" Daar's mos niks nuuts onder die son nie. My oupa het graag vertel van die kruiedokter waarna vroue gestroom het – sy pilletjies het jou gewig laat verloor ... en verloor ... Lintwurmeiertjies gewees. Stadslegende? Sweerlik.